ওয়েবডেস্ক: গত মঙ্গলবার ত্রিপুরা বিধানসভা নির্বাচনে প্রার্থী তালিকা প্রকাশ করেছে রাজ্যের বর্তমান শাসক দল সিপিএম। কিন্তু ওই প্রার্থী তালিকায় চোখ বুলিয়েই রীতিমতো অবাক হয়ে যাচ্ছেন দলের অপেক্ষাকৃত তরুণ নেতৃত্ব। ৬০ আসনের বিধানসভায় শরিক দলগুলিকে মাত্র তিনটি আসন ছেড়ে বাকি ৫৭টিতেই প্রার্থী দিতে চলেছে সিপিএম। কিন্তু ওই দীর্ঘাকার প্রার্থী তালিকায় দেখা যাচ্ছে, নতুন ১১ জনের নাম অন্তর্ভুক্ত হলেও বাকিরা সেই পুরনো মুখই। তার উপর ওই ১১ জন নতুন প্রার্থীর প্রায় প্রত্যেকেরই বয়স ৫০-এর ঊর্ধ্বে। স্বাভাবিক ভাবেই দলের তরুণ প্রজন্ম উচ্চ নেতৃত্বের সামনে মুখ খুলতে না পারলেও আড়ালে-আবডালে নিজেদের ক্ষোভ উগরে দিচ্ছেন।